[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 6.5.2008

COM(2008) 240 τελικό

2008/0091 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί θέσπισης πολυετούς σχεδίου για το απόθεμα ρέγγας που κατανέμεται δυτικά της Σκωτίας και για την αλιεία του αποθέματος αυτού

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1) Πλαίσιο της πρότασης |

110 | Αιτιολογία και στόχοι της πρότασης Στόχος της παρούσας πρότασης είναι η θέσπιση πολυετούς σχεδίου για το απόθεμα ρέγγας στα δυτικά της Σκωτίας και για την αλιεία του εν λόγω αποθέματος ώστε να εξασφαλιστεί ότι η εκμετάλλευσή του συνάδει με το στόχο της επίτευξης υψηλής απόδοσης και βιώσιμων οικονομικών, περιβαλλοντικών και κοινωνικών συνθηκών. Σύμφωνα με επιστημονική γνωμοδότηση της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) η οποία βασίζεται σε γνωμοδότηση του Διεθνούς Συμβουλίου Εξερεύνησης της Θάλασσας (ICES), η διαχείριση του εν λόγω αποθέματος κατά τρόπο συμβατό προς μια υψηλή και βιώσιμη απόδοση είναι δυνατή εφόσον το ποσοστό θνησιμότητας λόγω αλιείας οριστεί σε 0,25 ανά έτος όταν το μέγεθος του αποθέματος είναι μεγαλύτερο από 75.000 τόνους και, αντίστοιχα, σε 0,2 ανά έτος όταν το μέγεθος του αποθέματος είναι μεταξύ 50.000 και 75.000 τόνων. |

120 | Γενικό πλαίσιο Στο πλαίσιο της μεταρρύθμισης της Κοινής Αλιευτικής Πολιτικής το 2002, η Επιτροπή και το Συμβούλιο συμφώνησαν να εφαρμόσουν σταδιακά πολυετή σχέδια και σχέδια αποκατάστασης των αλιευτικών πόρων που παρουσιάζουν ενδιαφέρον για την Κοινότητα. Καταρτίστηκαν σχέδια όσον αφορά τα περισσότερα αποθέματα γάδου στα κοινοτικά ύδατα, δύο αποθέματα μερλούκιου, δύο αποθέματα καραβίδας και δύο αποθέματα γλώσσας. Εγκρίθηκε επίσης σχέδιο σχετικά με τα αποθέματα ευρωπαϊκής χωματίδας και γλώσσας στη Βόρειο Θάλασσα. Το 2002 επίσης, τα κράτη μέλη συνυπέγραψαν το σχέδιο Εφαρμογής της Παγκόσμιας Διάσκεψης κορυφής για την αειφόρο ανάπτυξη στο Γιοχάνεσμπουργκ. Το εν λόγω σχέδιο εφαρμογής περιλαμβάνει δέσμευση για την εκμετάλλευση των αλιευτικών πόρων με βάση τη μέγιστη βιώσιμη απόδοση. Το απόθεμα ρέγγας που παρουσιάζει το μεγαλύτερο ενδιαφέρον για την Κοινότητα είναι αυτό της Βόρειας Θάλασσας. Το εν λόγω απόθεμα αποτελεί από το 1997 αντικείμενο πολυετούς σχεδίου διαχείρισης το οποίο θεσπίστηκε από κοινού με τη Νορβηγία. Τα αποτελέσματα ήταν, γενικώς, ικανοποιητικά και ενδείκνυται να θεσπιστεί παρόμοιο πολυετές σχέδιο το οποίο θα διέπει την εκμετάλλευση του αποθέματος ρέγγας στα δυτικά της Σκωτίας. Στη δήλωσή του το Δεκέμβριο του 2005 το Συμβούλιο υιοθέτησε την άποψη αυτή και κάλεσε την Επιτροπή να υποβάλει πρόταση όσον αφορά πολυετές σχέδιο διαχείρισης για το απόθεμα ρέγγας στα κοινοτικά και στα διεθνή ύδατα στις ζώνες Vb και VIb και στο βόρειο μέρος της ζώνης VIa, ήτοι στα δυτικά της Σκωτίας. |

130 | Ισχύουσες διατάξεις στον τομέα της πρότασης Ο κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής, θέτει το γενικό πλαίσιο για τη βιώσιμη εκμετάλλευση των αλιευτικών πόρων και προσδιορίζει τις περιπτώσεις για τις οποίες το Συμβούλιο θεσπίζει σχέδια διαχείρισης και αποκατάστασης. |

140 | Συνοχή με άλλες πολιτικές και στόχους της Ένωσης Ο στόχος της παρούσας πρότασης όσον αφορά τη βιώσιμη ανάπτυξη συνάδει με την περιβαλλοντική πολιτική της Κοινότητας, ιδίως με τα στοιχεία της περιβαλλοντικής πολιτικής που διέπουν την προστασία των φυσικών οικοτόπων και τη διατήρηση των φυσικών πόρων. |

2) Διαβούλευση με τα ενδιαφερομενα μερη και εκτιμηση αντικτυπου |

211 | Διαβουλεύσεις με τα ενδιαφερόμενα μέρη Μέθοδοι διαβούλευσης, κύριοι τομείς-στόχοι και γενικά χαρακτηριστικά των ερωτηθέντων Η παρούσα πρόταση στηρίζεται σε σειρά διαβουλεύσεων με τα κράτη μέλη καθώς και με εκπροσώπους των ενδιαφερόμενων φορέων στο Περιφερειακό Γνωμοδοτικό Συμβούλιο για τα πελαγικά αποθέματα. Η Επιτροπή εξέδωσε ανεπίσημο έγγραφο στο οποίο περιέχονται τα κύρια στοιχεία σχετικά με τη διαχείριση της αλιείας ρέγγας στα δυτικά της Σκωτίας τα οποία πρέπει να συμπεριληφθούν σε πολυετές σχέδιο. Το εν λόγω έγγραφο υποβλήθηκε στο Περιφερειακό Γνωμοδοτικό Συμβούλιο για τα πελαγικά αποθέματα στις 20 Ιουνίου 2006. |

212 | Σύνοψη των απαντήσεων και τρόπος με τον οποίον λήφθηκαν αυτές υπόψη |

221 | Συλλογή και χρήση εμπειρογνωμοσύνης Σχετικοί επιστημονικοί τομείς/τομείς εμπειρογνωμοσύνης Το ICES και η ΕΤΟΕΑ κλήθηκαν να υποβάλουν επιστημονική γνωμοδότηση σχετικά με τη μακροπρόθεσμη διαχείριση της αλιείας ρέγγας, στο βαθμό που αυτό ήταν δυνατόν. Η γνωμοδότηση αυτή, όσον αφορά κανόνες για τη μακροπρόθεσμη διαχείριση και αλίευση της ρέγγας στα δυτικά της Σκωτίας, διαβιβάστηκε τον Οκτώβριο του 2005 από το ICES και υιοθετήθηκε τον Νοέμβριο του 2005 από την ΕΤΟΕΑ. Η παρούσα πρόταση στηρίζεται στην εν λόγω γνωμοδότηση. |

2249 | Σύνοψη των απόψεων που διατυπώθηκαν και ελήφθησαν υπόψη Η γνωμοδότηση όσον αφορά την κατάσταση του αποθέματος το 2007 αναφέρει ότι το απόθεμα έχει ελαφρώς υπεραλιευθεί σε σχέση με τη μέγιστη βιώσιμη απόδοση. Οι επιστημονικοί φορείς συνέστησαν τη θέσπιση κανόνα αλίευσης σύμφωνα με τον οποίο η μέθοδος καθορισμού των TAC για το εν λόγω απόθεμα θα εξασφαλίζει ταυτόχρονα υψηλές αποδόσεις και βιώσιμη εκμετάλλευση. Σύμφωνα με επίσημη γνώμη του αντιπροσωπευτικού οργάνου των ενδιαφερόμενων φορέων – του Περιφερειακού Γνωμοδοτικού Συμβουλίου για τα πελαγικά αποθέματα – το πολυετές σχέδιο θα εγκριθεί, με την επιφύλαξη της εξέτασης ορισμένων τεχνικών θεμάτων. |

225 |

226 | Μέσα που χρησιμοποιήθηκαν για τη δημοσιοποίηση των γνωμοδοτήσεων εμπειρογνωμόνων Οι γνωμοδοτήσεις του ICES και της ΕΤΟΕΑ δημοσιεύονται στις αντίστοιχες ιστοσελίδες τους (www.ices.dk and fishnet.jrc.it/web/stecf ). |

230 | Εκτίμηση αντικτύπου Σε περίπτωση εφαρμογής τους, τα προτεινόμενα μέτρα θα οδηγήσουν σε πιο σταθερά TAC για το εν λόγω απόθεμα και θα επιτρέψουν τον καλύτερο εκ των προτέρων σχεδιασμό από τους οικείους κλάδους αλίευσης. Η εφαρμογή του πολυετούς σχεδίου δεν προϋποθέτει ριζικές αλλαγές στο ποσοστό θνησιμότητας λόγω αλίευσης ούτε στα ετήσια αλιεύματα σε σύγκριση με τα επίπεδα που ίσχυαν πρόσφατα. |

3) Νομικά στοιχεια της προτασης |

310 | Νομική βάση Το πολυετές σχέδιο περιέχει διατάξεις για μέτρα τα οποία πρέπει να ληφθούν σε περίπτωση που το απόθεμα μειωθεί σε ποσότητα κάτω των 75.000 τόνων. Το πολυετές σχέδιο ενδείκνυται να βασιστεί απευθείας στο άρθρο 37 της συνθήκης και όχι στο άρθρο 6 του κανονισμού (ΕΚ) αριθ. 2371/2002 του Συμβουλίου. Στο άρθρο 2 της Κοινής Αλιευτικής Πολιτικής ορίζονται οι ευρύτεροι στόχοι της, οι οποίοι προβλέπουν την εξασφάλιση της εκμετάλλευσης των έμβιων υδάτινων πόρων υπό βιώσιμες οικονομικές, περιβαλλοντικές και κοινωνικές συνθήκες. |

329 | Αρχή της επικουρικότητας Η πρόταση εμπίπτει στην αποκλειστική αρμοδιότητα της Κοινότητας. Συνεπώς, η αρχή της επικουρικότητας δεν εφαρμόζεται. |

Αρχή της αναλογικότητας Η πρόταση συνάδει με την αρχή της αναλογικότητας, για τον ακόλουθο λόγο ή λόγους: |

331 | Το απόθεμα ρέγγας το οποίο κατανέμεται στα δυτικά της Σκωτίας αλιεύεται από σειρά κρατών μελών τα οποία διαθέτουν ιστορικά αλιευτικά δικαιώματα. Η λήψη μέτρων από τα εν λόγω κράτη μέλη σε μεμονωμένη βάση δεν αρκεί ώστε να εξασφαλιστεί η εκμετάλλευση του αποθέματος ρέγγας σύμφωνα με τους στόχους της Κοινής Αλιευτικής Πολιτικής. Συνεπώς, απαιτείται η λήψη μέτρων σε κοινοτικό επίπεδο. Ο κλάδος αλιείας της ρέγγας στα δυτικά της Σκωτίας αποτέλεσε μέχρι σήμερα αντικείμενο διαχείρισης με βάση συνολικά επιτρεπόμενα αλιεύματα σε συνδυασμό με τεχνικά μέτρα. Σύμφωνα με γνωμοδοτήσεις επιστημονικών φορέων, τις οποίες στηρίζουν γνωμοδοτήσεις των ενδιαφερόμενων φορέων, η διαχείριση θα βελτιωνόταν αν τα συνολικά επιτρεπόμενα αλιεύματα καθορίζονταν στο πλαίσιο πολυετούς σχεδίου. |

4) Δημοσιονομικές Επιπτώσεις |

409 | Η πρόταση δεν έχει καμία επίπτωση στον κοινοτικό προϋπολογισμό. |

5) προσθετεσ πληροφοριεσ |

531 | Ρήτρα επανεξέτασης/ αναθεώρησης/ λήξης ισχύος Η πρόταση περιλαμβάνει άρθρο το οποίο προβλέπει επανεξέταση και αναθεώρηση. |

532 |

570 | Αναλυτική εξήγηση της πρότασης Τα προτεινόμενα ποσοστά-στόχοι θνησιμότητας λόγω αλιείας στηρίζονται σε επιστημονικές γνωμοδοτήσεις της ΕΤΟΕΑ και του ICES και αντιπροσωπεύουν τη σημερινή βιολογική κατάσταση στην περιοχή δυτικά της Σκωτίας. Στην πρόταση περιλαμβάνεται ρήτρα αναθεώρησης η οποία επιτρέπει την τροποποίηση των ποσοστών-στόχων θνησιμότητας λόγω αλίευσης, εφόσον αυτό απαιτηθεί βάσει νέων επιστημονικών πληροφοριών και γνωμοδοτήσεων. Το πολυετές σχέδιο περιέχει διατάξεις αναθεώρησης ανά τετραετία που αποσκοπούν στην επαλήθευση των επιδόσεων και της καταλληλότητας των μέτρων διαχείρισης. |

E-10198 |

2008/0091 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί θέσπισης πολυετούς σχεδίου για το απόθεμα ρέγγας που κατανέμεται δυτικά της Σκωτίας και για την αλιεία του αποθέματος αυτού

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

την πρόταση της Επιτροπής[1],

τη γνώμη του Ευρωπαϊκού Κοινοβουλίου[2],

Εκτιμώντας τα ακόλουθα:

(1) Ο κανονισμός (ΕΚ) αριθ. 2371/2002 της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής[3] προβλέπει ότι για την επίτευξη του εν λόγω στόχου η Κοινότητα πρέπει να εφαρμόσει προληπτική προσέγγιση κατά τη λήψη μέτρων προστασίας και διατήρησης των αλιευτικών πόρων, να προβλέψει τη βιώσιμη εκμετάλλευσή τους και να μειώσει στο ελάχιστο τις επιπτώσεις της αλιείας στα θαλάσσια οικοσυστήματα.

(2) Σύμφωνα με πρόσφατη επιστημονική γνωμοδότηση του Διεθνούς Συμβουλίου Εξερεύνησης της Θάλασσας (ICES) και της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ), το απόθεμα ρέγγας (C lupea harengus ) στα ύδατα δυτικά της Σκωτίας έχει ελαφρώς υπεραλιευθεί σε σχέση με τη μέγιστη βιώσιμη απόδοση.

(3) Ενδείκνυται να θεσπιστεί πολυετές σχέδιο με στόχο να εξασφαλιστεί η εκμετάλλευση του εν λόγω αποθέματος βάσει της μέγιστης βιώσιμης απόδοσης και υπό βιώσιμες οικονομικές, περιβαλλοντικές και κοινωνικές συνθήκες.

(4) Tο σχέδιο πρέπει να στοχεύει στην προοδευτική εφαρμογή μιας προσέγγισης στη διαχείριση της αλιείας η οποία να στηρίζεται στο οικοσύστημα και πρέπει να συμβάλλει στην αποτελεσματική άσκηση των αλιευτικών δραστηριοτήτων στο πλαίσιο ενός οικονομικά βιώσιμου και ανταγωνιστικού αλιευτικού τομέα, παρέχοντας ένα επαρκές επίπεδο διαβίωσης σε όσους εξαρτώνται από την αλιεία ρέγγας δυτικά της Σκωτίας και λαμβάνοντας υπόψη τα συμφέροντα των καταναλωτών.

(5) Σύμφωνα με επιστημονική γνωμοδότηση της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ) και του Διεθνούς Συμβουλίου Εξερεύνησης της Θάλασσας (ICES), είναι δυνατή η βιωσιμότητα του αποθέματος ρέγγας στα ύδατα δυτικά της Σκωτίας και η σχετικώς υψηλή απόδοσή του, εφόσον αλιεύεται με τήρηση ποσοστού θνησιμότητας λόγω αλιείας 0,25 όταν το μέγεθος του αποθέματος είναι άνω των 75.000 τόνων και 0,2, αντίστοιχα, όταν το απόθεμα είναι μεταξύ 50.000 και 75.000 τόνων.

(6) Η εν λόγω γνωμοδότηση πρέπει να εφαρμοστεί μέσω της θέσπισης κατάλληλης μεθόδου για τον καθορισμό των συνολικών επιτρεπόμενων αλιευμάτων (TAC) για τη ρέγγα στα δυτικά της Σκωτίας σε επίπεδο συμβατό με την ενδεδειγμένη μακροπρόθεσμη θνησιμότητα λόγω αλιείας και με το μέγεθος του ιχθυαποθέματος.

(7) Για να εξασφαλιστεί η σταθερότητα των αλιευτικών δυνατοτήτων, πρέπει να περιοριστεί η διακύμανση των συνολικών επιτρεπόμενων αλιευμάτων από έτος σε έτος όταν το μέγεθος του αποθέματος υπερβαίνει τους 75.000 τόνους.

(8) Για να εξασφαλιστεί η συμμόρφωση με τα μέτρα που θεσπίζονται βάσει του παρόντος κανονισμού, απαιτείται η θέσπιση μέτρων ελέγχου παράλληλα με εκείνα που καθορίζονται στον κανονισμό (ΕΚ) αριθ. 1627/94 του Συμβουλίου της 27ης Ιουνίου 1994 για τη θέσπιση των γενικών διατάξεων για τις ειδικές άδειες αλιείας[4], στον κανονισμό (ΕΟΚ) αριθ. 2847/93 του Συμβουλίου της 12ης Οκτωβρίου 1993 για τη θέσπιση συστήματος ελέγχου της κοινής αλιευτικής πολιτικής[5] και στον κανονισμό (ΕΟΚ) αριθ. 2807/83 της Επιτροπής της 22ας Σεπτεμβρίου 1983 για τον καθορισμό των ειδικών λεπτομερειών που αφορούν την καταγραφή πληροφοριών σχετικά με τα αλιεύματα των κρατών μελών[6].

(9) Το πολυετές σχέδιο θεωρείται σχέδιο διαχείρισης κατά την έννοια του άρθρου 6 του κανονισμού (ΕΚ) αριθ. 2371/2002,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ Ι ΑΝΤΙΚΕΙΜΕΝΟ ΚΑΙ ΟΡΙΣΜΟΙ

Άρθρο 1

Αντικείμενο

Ο παρών κανονισμός θεσπίζει πολυετές σχέδιο για την αλιεία του αποθέματος ρέγγας στα δυτικά της Σκωτίας ( Clupea harengus ) στα διεθνή και κοινοτικά ύδατα στις ζώνες ICES Vb και VIb και στο τμήμα της ζώνης ICES VIa που κείται δυτικώς του 7°Δ μεσημβρινού και βορείως του 55°Β παραλλήλου ή ανατολικώς του 7°Δ μεσημβρινού και βορείως του 56°Β παραλλήλου, με εξαίρεση το Clyde (στο εξής καλούμενη ως «η περιοχή στα δυτικά της Σκωτίας»).

Άρθρο 2

Ορισμοί

1. Για τους σκοπούς του παρόντος κανονισμού ισχύουν οι ορισμοί του άρθρου 3 του κανονισμού (ΕΚ) αριθ. 2371/2002.

2. Ισχύουν επίσης οι ακόλουθοι ορισμοί:

(α) οι ζώνες του Διεθνούς Συμβουλίου Εξερεύνησης της Θάλασσας (ICES) ορίζονται στον κανονισμό (ΕΟΚ) αριθ. 3880/91 της 17ης Δεκεμβρίου 1991 σχετικά με την υποβολή στατιστικών για τις ονομαστικές αλιεύσεις από τα κράτη μέλη που αλιεύουν στο Βορειοανατολικό Ατλαντικό[7],

(β) ως «συνολικά επιτρεπόμενα αλιεύματα» (TAC) νοείται η ποσότητα που μπορεί να αλιευθεί από το απόθεμα κάθε έτος·

(γ) ως «ΣΠΣ» νοείται ένα δορυφορικό σύστημα παρακολούθησης σκαφών (VMS) το οποίο λειτουργεί βάσει του κανονισμού (ΕΚ) αριθ. 2244/2003 για τη θέσπιση λεπτομερών διατάξεων όσον αφορά δορυφορικά συστήματα παρακολούθησης σκαφών[8].

ΚΕΦΑΛΑΙΟ ΙΙΑΝΤΙΚΕΙΜΕΝΙΚΟΙ ΣΚΟΠΟΙ ΚΑΙ ΣΤΟΧΟΙ

Άρθρο 3

Αντικειμενικοί σκοποί και στόχοι

1. Το πολυετές σχέδιο εξασφαλίζει την εκμετάλλευση του αποθέματος ρέγγας στην περιοχή δυτικά της Σκωτίας με βάση τη μέγιστη βιώσιμη απόδοση.

2. Ο στόχος της παραγράφου 1 θα επιτευχθεί:

(α) Μέσω της τήρησης του ποσοστού θνησιμότητας λόγω αλιείας σε 0,25 ετησίως στις αντίστοιχες ηλικιακές ομάδες όταν το απόθεμα αναπαραγωγής είναι άνω των 75.000 τόνων·

β) Μέσω της τήρησης μέγιστου ποσοστού θνησιμότητας λόγω αλιείας 0,2 ετησίως στις αντίστοιχες ηλικιακές ομάδες όταν το απόθεμα αναπαραγωγής είναι μεταξύ 50.000 και 75.000 τόνων·

(γ) Μέσω της πρόβλεψης για την απαγόρευση της αλιείας σε περίπτωση που το απόθεμα αναπαραγωγής μειωθεί σε ποσότητα κάτω των 50.000 τόνων.

3. Ο στόχος της παραγράφου 1 επιτυγχάνεται στο πλαίσιο μέγιστης διακύμανσης των TAC ποσοστού 15% ετησίως, όταν το απόθεμα αναπαραγωγής είναι άνω των 75.000 τόνων.

ΚΕΦΑΛΑΙΟ IIIΣΥΝΟΛΙΚΑ ΕΠΙΤΡΕΠΟΜΕΝΑ ΑΛΙΕΥΜΑΤΑ

Άρθρο 4

Καθορισμός συνολικών επιτρεπόμενων αλιευμάτων

1. Κάθε έτος, το Συμβούλιο αποφασίζει με ειδική πλειοψηφία, με βάση πρόταση της Επιτροπής, για τα TAC του επόμενου έτους όσον αφορά το απόθεμα ρέγγας στην περιοχή δυτικά της Σκωτίας.

2. Όταν, σύμφωνα με τη γνωμοδότηση της Επιστημονικής, Τεχνικής και Οικονομικής Επιτροπής Αλιείας (ΕΤΟΕΑ), η βιομάζα του αποθέματος αναπαραγωγής υπερβεί τους 75.000 τόνους κατά το έτος για το οποίο πρέπει να καθοριστεί το TAC, το TAC ορίζεται σε επίπεδο το οποίο, σύμφωνα με τη γνωμοδότηση της ΕΤΟΕΑ, θα έχει ως αποτέλεσμα ποσοστό θνησιμότητας λόγω αλιείας 0,25 ετησίως. Εφόσον αυτό ενδείκνυται, το επίπεδο αυτό προσαρμόζεται σύμφωνα με το άρθρο 5.

3. Όταν, σύμφωνα με τη γνωμοδότηση της ΕΤΟΕΑ, η βιομάζα του αποθέματος αναπαραγωγής εκτιμάται μεταξύ 50.000 και 75.000 τόνων κατά το έτος για το οποίο πρέπει να καθοριστεί το TAC, το TAC ορίζεται σε επίπεδο το οποίο, σύμφωνα με τη γνωμοδότηση της ΕΤΟΕΑ, θα έχει ως αποτέλεσμα ποσοστό θνησιμότητας λόγω αλιείας 0,2 ετησίως.

4. Όταν, σύμφωνα με τη γνωμοδότηση της ΕΤΟΕΑ, η βιομάζα του αποθέματος αναπαραγωγής είναι μικρότερη από 50.000 τόνους κατά το έτος για το οποίο πρέπει να καθοριστεί το TAC, τότε αυτό ορίζεται σε 0 τόνους.

5. Για τους σκοπούς του υπολογισμού που πρέπει να πραγματοποιηθεί σύμφωνα με τις παραγράφους 2 και 3, η ΕΤΟΕΑ θεωρεί ως δεδομένο ότι, όσον αφορά το έτος που προηγείται του έτους για το οποίο πρέπει να καθοριστεί το TAC, ισχύει για το απόθεμα ποσοστό θνησιμότητας λόγω αλιείας 0,25.

Άρθρο 5

Σταθερότητα στις αλιευτικές δυνατότητες

1. Στην περίπτωση που από την εφαρμογή της πρώτης πρότασης του άρθρου 4 παράγραφος 2 προκύψει επίπεδο TAC που υπερβαίνει τα TAC του προηγούμενου έτους κατά ποσοστό υψηλότερο από 15%, το Συμβούλιο θεσπίζει TAC που είναι κατά 15% υψηλότερα από τα TAC του εν λόγω έτους.

2. Στην περίπτωση που από την εφαρμογή της πρώτης πρότασης του άρθρου 4 παράγραφος 2 προκύψουν επίπεδα TAC που υπολείπονται των TAC του προηγούμενου έτους κατά ποσοστό υψηλότερο από 15%, το Συμβούλιο θεσπίζει επίπεδα TAC που είναι κατά 15% χαμηλότερα από τα TAC του εν λόγω έτους.

Άρθρο 6

Ειδική άδεια αλιείας

1. Για την αλίευση ρέγγας στην περιοχή δυτικά της Σκωτίας, τα σκάφη πρέπει να κατέχουν ειδική άδεια αλιείας, η οποία έχει εκδοθεί σύμφωνα με το άρθρο 7 του κανονισμού (ΕΚ) αριθ. 1627/94.

2. Απαγορεύεται σε οιοδήποτε αλιευτικό σκάφος το οποίο δεν κατέχει άδεια αλιείας σύμφωνα με την παράγραφο 1 να αλιεύει, ή να διατηρεί επί του σκάφους οιαδήποτε ποσότητα ρέγγας ενώ το σκάφος συμμετέχει σε αλιευτικό ταξίδι που προϋποθέτει την παρουσία του εν λόγω σκάφους στην περιοχή δυτικά της Σκωτίας.

3. Σκάφη στα οποία έχει χορηγηθεί η ειδική άδεια αλιείας η οποία αναφέρεται στην παράγραφο 1, απαγορεύεται να αλιεύουν εκτός της περιοχής δυτικά της Σκωτίας κατά τη διάρκεια του ίδιου αλιευτικού ταξιδιού.

4. Η παράγραφος 3 δεν εφαρμόζεται όσον αφορά σκάφη τα οποία διαβιβάζουν στο Κέντρο Παρακολούθησης της Αλιείας του κράτους μέλους του οποίου φέρουν τη σημαία σε ημερήσια βάση την έκθεση αλιευμάτων τους η οποία προβλέπεται στο άρθρο 3 παρ. 7 του κανονισμού (ΕΟΚ) αριθ. 2847/93, για να συμπεριληφθεί στην ηλεκτρονική βάση δεδομένων του.

5. Κάθε κράτος μέλος καταρτίζει και διατηρεί κατάλογο των σκαφών που κατέχουν την ειδική άδεια που αναφέρεται στην παράγραφο 1, τον οποίο δημοσιοποιεί στην Επιτροπή και στα άλλα κράτη μέλη μέσω της επίσημης ιστοσελίδας του. Τα σκάφη για τα οποία ισχύουν οι διατάξεις της παραγράφου 4 πρέπει να αναφέρονται ρητά στον κατάλογο.

Άρθρο 7

Διασταυρούμενοι έλεγχοι

Εκτός από τις υποχρεώσεις οι οποίες προβλέπονται στο άρθρο 19 του κανονισμού (ΕΟΚ) αριθ. 2847/93, τα κράτη μέλη διενεργούν διοικητικούς διασταυρούμενους ελέγχους μεταξύ των δηλώσεων εκφορτώσεων, των αλιευτικών περιοχών και των αλιευμάτων τα οποία καταγράφηκαν στο ημερολόγιο, της αναφοράς για τα αλιεύματα η οποία υπεβλήθη σύμφωνα με το άρθρο 6 παράγραφος 4 και των στοιχείων του ΣΠΣ. Οι εν λόγω διασταυρούμενοι έλεγχοι καταγράφονται και διατίθενται στην Επιτροπή κατόπιν αιτήματός της.

ΚΕΦΑΛΑΙΟ VΠΑΡΑΚΟΛΟΥΘΗΣΗ

Άρθρο 8

Αναθεώρηση των ελάχιστων ποσοστών θνησιμότητας λόγω αλίευσης

Σε περιπτώσεις κατά τις οποίες η Επιτροπή, με βάση γνωμοδότηση της ΕΤΟΕΑ, διαπιστώσει ότι τα ποσοστά θνησιμότητας λόγω αλιείας και τα συναφή επίπεδα αποθεμάτων αναπαραγωγής τα οποία αναφέρονται στο άρθρο 3 παράγραφος 2 δεν είναι τα απαιτούμενα για την επίτευξη του στόχου ο οποίος ορίζεται στο άρθρο 3 παράγραφος 1, το Συμβούλιο αποφασίζει με ειδική πλειοψηφία, ύστερα από πρόταση της Επιτροπής, την αναθεώρηση των εν λόγω ποσοτήτων.

Άρθρο 9

Αξιολόγηση και αναθεώρηση του σχεδίου

1. Η Επιτροπή ζητεί σε ετήσια βάση τη γνωμοδότηση της ΕΤΟΕΑ και του Περιφερειακού Γνωμοδοτικού Συμβουλίου για τα πελαγικά αποθέματα σχετικά με την επίτευξη των στόχων του πολυετούς σχεδίου. Σε περίπτωση που η γνωμοδότηση αναφέρει ότι οι στόχοι δεν επιτυγχάνονται, το Συμβούλιο αποφασίζει με ειδική πλειοψηφία βάσει πρότασης της Επιτροπής για πρόσθετα και/ή εναλλακτικά μέτρα που απαιτούνται για να εξασφαλιστεί η επίτευξη των στόχων.

2. Η Επιτροπή επανεξετάζει τις επιδόσεις και τη λειτουργία του πολυετούς σχεδίου σε χρονικά διαστήματα όχι μικρότερα των τεσσάρων ετών από την ημερομηνία έγκρισης του παρόντος κανονισμού. Η Επιτροπή ζητά τη γνωμοδότηση της ΕΤΟΕΑ καθώς και του Περιφερειακού Γνωμοδοτικού Συμβουλίου για τα πελαγικά αποθέματα όσον αφορά την επανεξέταση αυτή. Εφόσον απαιτείται, το Συμβούλιο αποφασίζει με ειδική πλειοψηφία, ύστερα από πρόταση της Επιτροπής, όσον αφορά τις κατάλληλες προσαρμογές στο πολυετές σχέδιο.

ΚΕΦΑΛΑΙΟ VIΤΕΛΙΚΕΣ ΔΙΑΤΑΞΕΙΣ

Άρθρο 10

Ευρωπαϊκό Ταμείο Αλιείας

Το πολυετές σχέδιο θεωρείται σχέδιο διαχείρισης κατά την έννοια του άρθρου 6 του κανονισμού (ΕΚ) αριθ. 2371/2002, και για τους σκοπούς του άρθρου 21 στοιχείο α) σημείο iv) του κανονισμού (ΕΚ) αριθ. 1198/2006 της 27ης Ιουλίου 2006 όσον αφορά το Ευρωπαϊκό Ταμείο Αλιείας[9].

Άρθρο 11

Έναρξη ισχύος

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

[1] ΕΕ C , , σ. .

[2] ΕΕ C , , σ. .

[3] ΕΕ L 358, της 31.12.2002, σ. 59

[4] ΕΕ L 171 της 6.7.1994, σ. 7.

[5] ΕΕ L 261 της 20.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 806/2003 (ΕΕ L 122 της 16.5.2003, σ. 1).

[6] ΕΕ L 276 της 10.10.1983, σ. 1

[7] ΕΕ L 365, της 31.12.1991, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 448/2005

[8] ΕΕ L 333 της 20.12.2003, σ.1

[9] ΕΕ L 223, της 15.8.2006, σ. 1.